CELEX: 
Language: sl
Date: 2021-09-30 00:00:00
Title: DELEGIRANA UREDBA KOMISIJE (EU) …/… o dopolnitvi Uredbe (EU) 2019/817 Evropskega parlamenta in Sveta s podrobnimi pravili o delovanju centralnega registra za poročanje in statistične podatke

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Evropski parlament in Svet sta maja 2019 sprejela Uredbo (EU) 2019/817 o vzpostavitvi okvira za interoperabilnost informacijskih sistemov EU na področju meja in vizumov
                  1
               . 
            
            
               Uredba od Komisije zahteva, da sprejme delegirani akt, s katerim določi pravila o delovanju centralnega registra za poročanje in statistične podatke, vključno s posebnimi zaščitnimi ukrepi za obdelavo osebnih podatkov, ter pravila o varnosti.
            
            
               2.POSVETOVANJA PRED SPREJETJEM AKTA
            
            
               Države članice so bile pozvane, naj imenujejo strokovnjake, ki bi sodelovali v podskupini za interoperabilnost strokovne skupine za informacijske sisteme za meje in varnost, v skladu s členom 73(4) Uredbe (EU) 2019/817 in načeli, določenimi v Medinstitucionalnem sporazumu z dne 13. aprila 2016 o boljši pripravi zakonodaje. 
            
            
               Ta delegirana uredba je bila pripravljena na podlagi prispevka strokovne skupine. Posvetovanje s to strokovno skupino je potekalo med 4. novembrom 2019 in 13. majem 2020, nato pa so strokovnjaki in Komisija menili, da je besedilo dokončno. Strokovnjaki so lahko v tem obdobju Komisiji predložili tudi ustne in pisne pripombe.
            
            
               Poleg tega je Agencija Evropske unije za operativno upravljanje obsežnih informacijskih sistemov s področja svobode, varnosti in pravice (eu-LISA) Komisiji svetovala o tehničnih zahtevah in izvedljivosti predlaganega ukrepa.
            
            
               Pred sprejetjem je bilo opravljeno posvetovanje z Evropskim nadzornikom za varstvo podatkov, da bi se zagotovilo spoštovanje določb o varstvu podatkov.
            
            
               3.PRAVNI ELEMENTI DELEGIRANEGA AKTA
            
            
               V skladu s členom 39(1) Uredbe (EU) 2019/817 bi bilo treba vzpostaviti centralni register za poročanje in statistične podatke, ki bi zagotavljal medsistemske statistične podatke in analitično poročanje za namene politike, operativne namene ter namene kakovosti podatkov. Centralni register bi moral podpirati cilje sistema vstopa/izstopa, Vizumskega informacijskega sistema, Evropskega sistema za potovalne informacije in odobritve ter Schengenskega informacijskega sistema v skladu z ustreznimi pravnimi instrumenti, ki urejajo te sisteme. V skladu s členom 39(3) Uredbe (EU) 2019/817 bi moral centralni register vsebovati le anonimizirane podatke, pridobljene iz osnovnih sistemov, tako da posameznikov ni mogoče identificirati. Dostop do registra bi bilo treba dovoliti le posebnim uporabniškim profilom, kot so določeni v pravnih instrumentih, ki urejajo osnovne sisteme, na varen in nadzorovan način ter izključno za namene poročanja in statistične namene.
            
            
               Ta uredba je v skladu z načelom sorazmernosti, saj je omejena na minimum, ki je potreben za olajšanje obdelave anonimiziranih podatkov za namene poročanja in statistične namene.
            
            
               DELEGIRANA UREDBA KOMISIJE (EU) …/…
            
            
               z dne 30.9.2021
            
            
               o dopolnitvi Uredbe (EU) 2019/817 Evropskega parlamenta in Sveta s podrobnimi pravili o delovanju centralnega registra za poročanje in statistične podatke
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) 2019/817 Evropskega parlamenta in Sveta z dne 20. maja 2019 o vzpostavitvi okvira za interoperabilnost informacijskih sistemov EU na področju meja in vizumov ter spremembi uredb (ES) št. 767/2008, (EU) 2016/399, (EU) 2017/2226, (EU) 2018/1240, (EU) 2018/1726 in (EU) 2018/1861 Evropskega parlamenta in Sveta ter Odločbe Sveta 2004/512/ES in Sklepa Sveta 2008/633/PNZ
                  2
                ter zlasti člena 39(5) Uredbe,
            
            
               ob upoštevanju naslednjega:
            
         
         
            
               (1)Uredba (EU) 2019/817 skupaj z Uredbo (EU) 2019/818 Evropskega parlamenta in Sveta
                  3
                vzpostavlja okvir za zagotavljanje interoperabilnosti informacijskih sistemov EU na področju meja, vizumov, policijskega in pravosodnega sodelovanja, azila ter migracij. 
            
            
               (2)Ta okvir vključuje številne sestavne dele in orodja, ki podpirajo interoperabilnost, vključno s centralnim registrom za poročanje in statistične podatke (v nadaljnjem besedilu: centralni register). Centralni register shranjuje anonimizirane podatke, pridobljene iz osnovnih informacijskih sistemov EU, skupne storitve za ugotavljanje ujemanja biometričnih podatkov, skupnega odložišča podatkov o identiteti in detektorja več identitet, da se zagotovi medsistemsko statistično poročanje za namene politike, operativne namene ter namene kakovosti podatkov.
            
            
               (3)Agencija Evropske unije za operativno upravljanje obsežnih informacijskih sistemov s področja svobode, varnosti in pravice (v nadaljnjem besedilu: agencija eu-LISA) je pristojna za vzpostavitev, izvajanje in gostovanje centralnega registra ter njegovo operativno upravljanje.
            
            
               (4)Da se centralnemu registru omogoči zagotavljanje medsistemskih statističnih podatkov, je treba določiti podrobna pravila o njegovem delovanju, vključno s posebnimi standardi za obdelavo osebnih podatkov, in pravila o varnosti.
            
            
               (5)Da se prepreči identifikacija posameznikov na podlagi statističnih podatkov v centralnem registru, bi morala agencija eu-LISA kot del strukture centralnega registra razviti orodje za anonimizacijo podatkov. Postopek anonimizacije bi moral biti avtomatiziran.
            
            
               (6)Nadzorovan in varen dostop bi bilo treba dovoliti samo pooblaščenemu osebju pristojnih organov, institucij in agencij Unije, da lahko vpogleda v podatke in statistične podatke v centralnem registru. V ta namen bi morala agencija eu-LISA kot del strukture centralnega registra razviti orodje za poročanje. Osebje agencije eu-LISA ne bi smelo imeti neposrednega dostopa do osebnih podatkov, shranjenih v informacijskih sistemih EU ali sestavnih delih interoperabilnosti.
            
            
               (7)Za omogočanje sledenja navzkrižnega ujemanja dokumentacij o identiteti znotraj ustreznih informacijskih sistemov EU ali med njimi za ustrezne statistične namene bi moral centralni register hraniti edinstveno referenčno številko. Te številke ne bi smelo biti mogoče uporabiti za pridobitev informacij iz dokumentacij o identiteti.
            
            
               (8)Tehnično rešitev, ki gosti centralni register, bi bilo treba izvajati na tehnični lokaciji agencije eu-LISA in na podporni lokaciji, da se zagotovi, da je vedno na voljo. 
            
            
               (9)Ker Uredba (EU) 2019/817 nadgrajuje schengenski pravni red, je Danska v skladu s členom 4 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, uradno sporočila, da je Uredbo (EU) 2019/817 prenesla v svoje nacionalno pravo. Zato jo ta uredba zavezuje.
            
            
               (10)Ta uredba predstavlja razvoj določb schengenskega pravnega reda, pri katerih Irska ne sodeluje
                  4
               . Irska torej ne sodeluje pri sprejetju te uredbe, ki zato zanjo ni zavezujoča in se v njej ne uporablja.
            
            
               (11)Ta uredba za Islandijo in Norveško predstavlja razvoj določb schengenskega pravnega reda v smislu Sporazuma med Svetom Evropske unije in Republiko Islandijo ter Kraljevino Norveško o pridružitvi teh dveh držav k izvajanju, uporabi in razvoju schengenskega pravnega reda
                  5
               , ki spadajo na področje iz člena 1, točka A, Sklepa Sveta 1999/437/ES
                  6
               .
            
            
               (12)Ta uredba za Švico predstavlja razvoj določb schengenskega pravnega reda v smislu Sporazuma med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda
                  7
               , ki spadajo na področje iz člena 1, točka A, Sklepa Sveta 1999/437/ES v povezavi s členom 3 Sklepa Sveta 2008/146/ES
                  8
               .
            
            
               (13)Ta uredba za Lihtenštajn predstavlja razvoj določb schengenskega pravnega reda v smislu Protokola med Evropsko unijo, Evropsko skupnostjo, Švicarsko konfederacijo in Kneževino Lihtenštajn o pristopu Kneževine Lihtenštajn k Sporazumu med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda
                  9
               , ki spadajo na področje iz člena 1, točka A, Sklepa Sveta 1999/437/ES v povezavi s členom 3 Sklepa Sveta 2011/350/EU
                  10
               .
            
            
               (14)Ta uredba za Ciper, Bolgarijo in Romunijo ter Hrvaško predstavlja akt, ki temelji na schengenskem pravnem redu ali je z njim kako drugače povezan v smislu člena 3(1) Akta o pristopu iz leta 2003, člena 4(1) Akta o pristopu iz leta 2005 oziroma člena 4(1) Akta o pristopu iz leta 2011.
            
            
               (15)V skladu s členom 42(1) Uredbe (EU) 2018/1725 Evropskega parlamenta in Sveta
                  11
                je bilo opravljeno posvetovanje z Evropskim nadzornikom za varstvo podatkov, ki je mnenje podal 17. junija 2021 –
            
            
               SPREJELA NASLEDNJO UREDBO:
            
            
               Člen 1 
                  Opredelitev pojmov
            
            
               V tej uredbi se uporabljajo naslednje opredelitve pojmov:
            
            
               (1)„statistični podatki“ pomeni podatke, ki so anonimizirani in se uporabljajo izključno za pripravo statističnih poročil v skladu z Uredbo (EU) 2017/2226
                  12
               , Uredbo (EU) 2018/1240
                  13
               , Uredbo (EU) 2018/1860
                  14
               , Uredbo (EU) 2018/1861
                  15
               , Uredbo (EU) 2018/1862
                  16
                in Uredbo (EU) 2019/816
                  17
                Evropskega parlamenta in Sveta;
            
            
               (2)„(statistična) poročila“ pomeni organizirano zbirko statističnih podatkov, ki jih pripravi centralni register na avtomatiziran način v skladu s predhodno določenimi pravili in ki se hranijo v centralnem registru;
            
         
         
            
               (3)„prilagodljiva poročila“ pomeni statistična poročila, ki se pridobijo na podlagi statističnih podatkov iz centralnega registra v skladu s posebnimi pravili, ki jih uporabnik določi ad hoc, in hranijo v centralnem registru;
            
            
               (4)„kritični podatki o identiteti“ pomeni katerega koli od naslednjih podatkov, ki omogočajo identifikacijo posameznikov, ali njihovo kombinacijo:
            
            
               (a)ime, priimek, privzeto ime osebe, katere podatki se lahko hranijo v katerem koli informacijskem sistemu EU;
            
            
               (b)številka potne listine;
            
            
               (c)naslov (ulica, hišna številka);
            
            
               (d)telefon, naslov IP;
            
            
               (e)elektronski naslovi;
            
            
               (f)biometrični podatki.
            
            
               Člen 2 
                  Informacije, ki jih mora vsebovati centralni register
            
            
               1.Podatki iz člena 39(2) Uredbe (EU) 2019/817 se dajo na voljo in hranijo v centralnem registru v skladu s to uredbo.
            
            
               2.Centralni register vsebuje statistične podatke, vključno s poročili o uporabi sistema za namene spremljanja delovanja sestavnih delov interoperabilnosti iz člena 66 Uredbe (EU) 2019/817.
            
            
               3.Centralni register vsebuje tehnična poročila za zagotovitev spremljanja razvoja in delovanja sestavnih delov interoperabilnosti s strani agencije eu-LISA v skladu s členom 78(1) Uredbe (EU) 2019/817.
            
            
               4.Centralni register hrani edinstveno referenčno številko, ki omogoča sledenje navzkrižnega ujemanja dokumentacij o identiteti znotraj ustreznih informacijskih sistemov EU ali med njimi za statistične namene. Te referenčne številke ni mogoče uporabiti za pridobitev osnovnih dokumentacij o identiteti.
            
            
               5.Centralni register ustrezno pooblaščenemu osebju pristojnih organov iz člena 39(2) Uredbe (EU) 2019/817 omogoči pridobitev:
            
            
               (a)poročil v skladu s členom 63 Uredbe (EU) 2017/2226, ki vsebujejo naslednje statistične podatke o evidencah, ki se hranijo v sistemu vstopa/izstopa:
            
            
               (i)prilagodljiva poročila in statistične podatke o vstopih in izstopih, zavrnitvah vstopa in prekoračitvah obdobja dovoljenega bivanja državljanov tretjih držav;
            
            
               (ii)dnevne statistične podatke o osebah, ki so prekoračile obdobje dovoljenega bivanja, državljanih tretjih držav, ki jim je bil vstop zavrnjen, državljanih tretjih držav, katerih dovoljenje za bivanje je bilo preklicano ali podaljšano, in državljanih tretjih držav, izvzetih iz obveznosti odvzema prstnih odtisov;
            
            
               (iii)prilagodljiva poročila in statistične podatke o kakovosti podatkov v skladu s členom 38(4) Uredbe (EU) 2017/2226 ter redne statistične podatke za zagotavljanje spremljanja razvoja in delovanja sistema vstopa/izstopa s strani agencije eu-LISA v skladu s členom 72(1) navedene uredbe;
            
            
               (b)poročil v skladu s členom 84 Uredbe (EU) 2018/1240, ki vsebujejo naslednje statistične podatke o evidencah, ki se hranijo v Evropskem sistemu za potovalne informacije in odobritve (ETIAS):
            
            
               (i)dnevne statistične podatke o številu in državljanstvu prosilcev, katerih potovalna odobritev je bila izdana ali zavrnjena, vključno z razlogi za zavrnitev, in državljanov tretjih držav, katerih potovalna odobritev je bila razveljavljena ali preklicana;
            
         
         
            
               (ii)prilagodljiva poročila in statistične podatke za izboljšanje ocene tveganja za varnost ali nezakonito priseljevanje ter visokega tveganja za epidemijo, okrepitev učinkovitosti mejnih kontrol, pomoč centralni enoti ETIAS in nacionalnim enotam ETIAS pri obravnavi vlog za odobritev potovanja ter podporo oblikovanju migracijske politike Unije na podlagi dokazov;
            
            
               (iii)statistične podatke v zvezi z nadzornim seznamom ETIAS v skladu s členom 92(4) navedene uredbe;
            
            
               (iv)redne statistične podatke za zagotavljanje spremljanja razvoja in delovanja informacijskega sistema ETIAS s strani agencije eu-LISA v skladu s členom 92(1) navedene uredbe;
            
            
               (c)poročil v skladu s členom 33(2) Uredbe (EU) 2018/1240, ki vsebujejo naslednje statistične podatke:
            
            
               (i)statistične podatke, generirane v okviru sistema vstopa/izstopa, iz katerih je razvidna nenormalna stopnja prekoračitev obdobja dovoljenega bivanja in zavrnitev vstopa za posamezno skupino potnikov;
            
            
               (ii)statistične podatke, generirane v okviru Evropskega sistema za potovalne informacije in odobritve v skladu s členom 84 navedene uredbe, iz katerih je razvidna nenormalna stopnja zavrnitev potovalnih odobritev zaradi tveganja za varnost ali nezakonito priseljevanje oziroma visokega tveganja za epidemijo v povezavi s posamezno skupino potnikov;
            
            
               (iii)statistične podatke, generirane v okviru Evropskega sistema za potovalne informacije in odobritve v skladu s členom 84 navedene uredbe in v okviru sistema vstopa/izstopa, iz katerih so razvidne korelacije med informacijami z obrazca prošnje in prekoračitvami obdobij dovoljenega bivanja ali zavrnitvami vstopa;
            
            
               (d)poročil v skladu s členom 16 Uredbe (EU) 2018/1860, ki vsebujejo dnevne, mesečne in letne statistične podatke, ki kažejo število evidenc na kategorijo razpisov ukrepov za vsako državo članico in skupaj;
            
            
               (e)poročil v skladu z Uredbo (EU) 2018/1861, ki vsebujejo naslednje statistične podatke o evidencah, ki se hranijo v Schengenskem informacijskem sistemu:
            
            
               (i)dnevne, mesečne in letne statistične podatke, ki kažejo število evidenc na kategorijo razpisov ukrepov za vsako državo članico in skupaj, v skladu s členom 60(3) navedene uredbe;
            
            
               (ii)letna poročila o številu zadetkov na kategorijo razpisov ukrepov, številu opravljenih poizvedb v Schengenskem informacijskem sistemu in številu vseh dostopov do njega za namene vnosa, posodobitve ali izbrisa razpisa ukrepa za vsako državo članico in skupaj v skladu s členom 60(3) Uredbe (EU) 2018/1861 in členom 19 Uredbe (EU) 2018/1860;
            
            
               (iii)na zaprosilo Komisije redna ali ad hoc dodatna posebna statistična poročila o delovanju in uporabi Schengenskega informacijskega sistema ter o izmenjavi dopolnilnih informacij v skladu s členom 60(5), drugi pododstavek, Uredbe (EU) 2018/1861 in členom 19 Uredbe (EU) 2018/1860; 
            
            
               (iv)na zaprosilo Evropske agencije za mejno in obalno stražo redna ali ad hoc dodatna posebna statistična poročila za namen izvajanja analiz tveganja in ocen ranljivosti v skladu s členom 60(5), tretji pododstavek, Uredbe (EU) 2018/1861 in členom 19 Uredbe (EU) 2018/1860;
            
            
               (v)poročila in statistične podatke za namene tehničnega vzdrževanja, poročanja, poročanja o kakovosti podatkov in statističnih podatkov v skladu s členom 60(2) Uredbe (EU) 2018/1861 in členom 19 Uredbe (EU) 2018/1860;
            
            
               (vi)poročila o težavah glede kakovosti podatkov v skladu s členom 15(4) Uredbe (EU) 2018/1861 in členom 19 Uredbe (EU) 2018/1860.
            
            
               6.Tehnična poročila iz odstavka 2 vsebujejo statistične podatke o uporabi sistema, dostopnosti, incidentih, zmogljivosti delovanja, točnosti biometričnih podatkov, kakovosti podatkov in, kjer je primerno, še nezaključenih transakcijah. 
            
            
               7.Pri poslovnih poročilih, ki jih pripravi centralni register, je možna uporabniška prilagoditev, ki omogoča filtriranje ali združevanje podatkov prek orodja za poročanje, ki se da na voljo s centralnim registrom.
            
            
               8.Na voljo se da katalog poročil. Zahteve za nova poročila ali spremembe obstoječih so v skladu s politiko agencije eu-LISA glede upravljanja sprememb.
            
            
               Člen 3 
                  Odložišče podatkov in orodje za poročanje
            
            
               1.Centralni register uporablja tehnično rešitev, ki gosti podatke, pridobljene iz osnovnih informacijskih sistemov EU in sestavnih delov interoperabilnosti.
            
         
         
            
               2.Tehnična rešitev vsebuje orodje za poročanje, oblikovano za pripravo, vzdrževanje in izvrševanje poročil in prilagodljivih poročil iz člena 2. 
            
            
               3.Orodje za poročanje omogoča pripravo poslovnih in tehničnih poročil ter njihovo pridobitev s strani uporabnika. 
            
            
               4.Orodje za poročanje omogoča zagotavljanje medsistemskih statističnih podatkov in analitično poročanje za namene politike, operativne namene ter namene kakovosti podatkov, če tako določa pravo Unije.
            
            
               5.Vsa poročila se upravljajo v okviru tehnične rešitve. V tehnični rešitvi se izvajajo ustrezni ukrepi za varnost in celovitost, da se izpolnijo zahteve varnostnega načrta iz člena 42(3) Uredbe (EU) 2019/817.
            
            
               6.Tehnična rešitev se izvaja na tehnični lokaciji agencije eu-LISA in na podporni lokaciji.
            
            
               Člen 4 
                  Pridobivanje podatkov
            
            
               Centralni register od informacijskih sistemov EU pridobi kopije, namenjene samo za branje, podatkov iz člena 39(2) ter člena 66(1), (2) in (3) Uredbe (EU) 2019/817 za pripravo statističnih podatkov in poročil iz členov 39 in 66 navedene uredbe. Podatki se pridobivajo redno, vsaj enkrat dnevno, z enosmernim pridobivanjem.
            
            
               Člen 5 
                  Orodje za anonimizacijo podatkov
            
            
               1.Podatki, pridobljeni iz osnovnih informacijskih sistemov EU in sestavnih delov interoperabilnosti, se anonimizirajo z uporabo orodja za anonimizacijo podatkov. V centralnem registru se hranijo samo anonimizirani podatki.
            
            
               2.Orodje za anonimizacijo podatkov identificira kritične podatke o identiteti v informacijskih sistemih EU in jih anonimizira po avtomatiziranem postopku, preden se statistični podatki shranijo v centralnem registru. Postopek anonimizacije je nepreklicen.
            
            
               Člen 6 
                  Dostop
            
            
               1.Dostop ustrezno pooblaščenega osebja do centralnega registra se dovoli in upravlja v skladu s členom 63 Uredbe (EU) 2017/2226, členom 84 Uredbe (EU) 2018/1240, členom 60 Uredbe (EU) 2018/1861 in členom 16 Uredbe (EU) 2018/1860.
            
            
               2.Države članice, Komisija in agencije Unije imajo dostop do centralnega registra v skladu s svojimi pravicami dostopa na podlagi prava Unije prek varne omrežne povezave (TESTA).
            
            
               3.Dostop do orodja iz člena 3(2) te uredbe se dovoli samo ustrezno pooblaščenemu osebju pristojnih organov v skladu s členom 39(2) in členom 66(1) do (5) Uredbe (EU) 2019/817. 
            
            
               4.Pristojni organi imajo dostop do centralnega registra prek uporabniških profilov. Agencija eu-LISA vodi seznam uporabniških profilov. En organ ima lahko več profilov, odvisno od njegovih pravic dostopa.
            
            
               5.Dostop do centralnega registra se evidentira. Evidentirane informacije vsebujejo vsaj naslednje:
            
            
               (a)časovni žig;
            
            
               (b)organ;
            
            
               (c)vrsto zadevnega poročila. 
            
            
               6.Evidence, ki omogočajo identifikacijo uporabnikov, ki dostopajo do centralnega registra, se vodijo na nacionalni ravni in s strani Komisije, Evropske agencije za mejno in obalno stražo ter Europola. Agencija eu-LISA vodi evidence o vseh operacijah dostopa. Evidence se hranijo v centralnem registru eno leto, nato pa se samodejno izbrišejo.
            
         
         
            
               7.Nasprotujoče si vloge v okviru centralnega registra se opredelijo in dostop se dovoli v skladu z naslednjimi načeli:
            
            
               (a)potreba po seznanitvi; 
            
            
               (b)dostop ob najmanjših privilegijih;
            
            
               (c)ločitev nalog.
            
            
               8.Poročila o kakovosti podatkov, izdana v skladu s členom 15(4) Uredbe (EU) 2018/1861, vključujejo orodje, s katerim lahko države članice agenciji eu-LISA zagotovijo povratne informacije o odpravi ugotovljenih težav.
            
            
               Člen 7 
                  Obdelovalec podatkov
            
            
               Za namene anonimizacije osebnih podatkov v skladu s členom 5 je agencija eu-LISA obdelovalec podatkov v smislu člena 3, točka (12), Uredbe (EU) 2018/1725.
            
            
               Člen 8 
                  Drugi vidiki varstva podatkov in varnosti
            
            
               1.Vpogled v podatke, shranjene v centralnem registru, se opravi izključno za namene poročanja in statistične namene.
            
            
               2.Agencija eu-LISA izvaja potrebne varnostne ukrepe za zagotovitev celovitosti podatkov v centralnem registru. Vse spremembe podatkov morajo biti sledljive za namene revizije.
            
            
               Člen 9 
                  Začetek veljavnosti
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v državah članicah v skladu s Pogodbama.
            
            
               V Bruslju, 30.9.2021
            
            
               
                     Za Komisijo
               
               
                     Predsednica
                     Ursula VON DER LEYEN
               
               
            
         
         
            
                  
                     (1)
                  
                        Uredba (EU) 2019/817 Evropskega parlamenta in Sveta z dne 20. maja 2019 o vzpostavitvi okvira za interoperabilnost informacijskih sistemov EU na področju meja in vizumov ter spremembi uredb (ES) št. 767/2008, (EU) 2016/399, (EU) 2017/2226, (EU) 2018/1240, (EU) 2018/1726 in (EU) 2018/1861 Evropskega parlamenta in Sveta ter Odločbe Sveta 2004/512/ES in Sklepa Sveta 2008/633/PNZ (UL L 135, 22.5.2019, str. 27).
               
               
                  
                     (2)
                  
                        UL L 135, 22.5.2019, str. 27.
               
               
                  
                     (3)
                  
                        Uredba (EU) 2019/818 Evropskega parlamenta in Sveta z dne 20. maja 2019 o vzpostavitvi okvira za interoperabilnost informacijskih sistemov EU na področju policijskega in pravosodnega sodelovanja, azila ter migracij in spremembi uredb (EU) 2018/1726, (EU) 2018/1862 ter (EU) 2019/816 (UL L 135, 22.5.2019, str. 85).
               
               
                  
                     (4)
                  
                        Ta uredba ne spada v področje uporabe ukrepov iz Sklepa Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (UL L 64, 7.3.2002, str. 20).
               
               
                  
                     (5)
                  
                        UL L 176, 10.7.1999, str. 36.
               
               
                  
                     (6)
                  
                        Sklep Sveta 1999/437/ES z dne 17. maja 1999 o nekaterih izvedbenih predpisih za uporabo Sporazuma, sklenjenega med Svetom Evropske unije in Republiko Islandijo ter Kraljevino Norveško, v zvezi s pridružitvijo teh dveh držav k izvajanju, uporabi in razvoju schengenskega pravnega reda (UL L 176, 10.7.1999, str. 31).
               
               
                  
                     (7)
                  
                        UL L 53, 27.2.2008, str. 52.
               
               
                  
                     (8)
                  
                        Sklep Sveta 2008/146/ES z dne 28. januarja 2008 o sklenitvi Sporazuma med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda v imenu Evropske skupnosti (UL L 53, 27.2.2008, str. 1).
               
               
                  
                     (9)
                  
                        UL L 160, 18.6.2011, str. 21.
               
               
                  
                     (10)
                  
                        Sklep Sveta 2011/350/EU z dne 7. marca 2011 o sklenitvi Protokola med Evropsko unijo, Evropsko skupnostjo, Švicarsko konfederacijo in Kneževino Lihtenštajn o pristopu Kneževine Lihtenštajn k Sporazumu med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda, v zvezi z odpravo kontrol na notranjih mejah in prostim gibanjem oseb, v imenu Evropske unije (UL L 160, 18.6.2011, str. 19).
               
               
                  
                     (11)
                  
                        Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).
               
               
                  
                     (12)
                  
                        Uredba (EU) 2017/2226 Evropskega parlamenta in Sveta z dne 30. novembra 2017 o vzpostavitvi sistema vstopa/izstopa (SVI) za evidentiranje podatkov o vstopu in izstopu ter podatkov o zavrnitvi vstopa državljanov tretjih držav pri prehajanju zunanjih meja držav članic in določitvi pogojev za dostop do SVI zaradi preprečevanja, odkrivanja in preiskovanja kaznivih dejanj ter o spremembi Konvencije o izvajanju Schengenskega sporazuma in uredb (ES) št. 767/2008 ter (EU) št. 1077/2011 (UL L 327, 9.12.2017, str. 20).
               
               
                  
                     (13)
                  
                        Uredba (EU) 2018/1240 Evropskega parlamenta in Sveta z dne 12. septembra 2018 o vzpostavitvi Evropskega sistema za potovalne informacije in odobritve (ETIAS) ter spremembi uredb (EU) št. 1077/2011, (EU) št. 515/2014, (EU) 2016/399, (EU) 2016/1624 in (EU) 2017/2226 (UL L 236, 19.9.2018, str. 1).
               
               
                  
                     (14)
                  
                        Uredba (EU) 2018/1860 Evropskega parlamenta in Sveta z dne 28. novembra 2018 o uporabi schengenskega informacijskega sistema za vračanje nezakonito prebivajočih državljanov tretjih držav (UL L 312, 7.12.2018, str. 1).
               
               
                  
                     (15)
                  
                        Uredba (EU) 2018/1861 Evropskega parlamenta in Sveta z dne 28. novembra 2018 o vzpostavitvi, delovanju in uporabi schengenskega informacijskega sistema (SIS) na področju mejnih kontrol, o spremembi Konvencije o izvajanju Schengenskega sporazuma ter o spremembi in razveljavitvi Uredbe (ES) št. 1987/2006 (UL L 312, 7.12.2018, str. 14).
               
               
                  
                     (16)
                  
                        Uredba (EU) 2018/1862 Evropskega parlamenta in Sveta z dne 28. novembra 2018 o vzpostavitvi, delovanju in uporabi schengenskega informacijskega sistema (SIS) na področju policijskega sodelovanja in pravosodnega sodelovanja v kazenskih zadevah, o spremembi in razveljavitvi Sklepa Sveta 2007/533/PNZ ter o razveljavitvi Uredbe (ES) št. 1986/2006 Evropskega parlamenta in Sveta in Sklepa Komisije 2010/261/EU (UL L 312, 7.12.2018, str. 56).
               
               
                  
                     (17)
                  
                        Uredba (EU) 2019/816 Evropskega parlamenta in Sveta z dne 17. aprila 2019 o vzpostavitvi centraliziranega sistema za določitev držav članic, ki imajo informacije o obsodbah državljanov tretjih držav in oseb brez državljanstva (sistem ECRIS-TCN), z namenom dopolnitve evropskega informacijskega sistema kazenskih evidenc ter o spremembi Uredbe (EU) 2018/1726 (UL L 135, 22.5.2019, str. 1).